Σε «ταράφια» ήταν χωρισμένοι και οι Οθωμανοί αγιάνηδες, όπως, για παράδειγμα, στη Λάρισα (4 ταράφια) και στα Σάλωνα / Άμφισσα (2). Πολλές φορές οι προεστοί μιας παράταξης προκειμένου να υπερισχύσουν ζητούσαν τη βοήθεια Τούρκων αξιωματούχων με τελικό αποτέλεσμα τη μεγαλύτερη καταπίεση των κοινοτήτων. Όταν τα πράγματα έφθαναν στο απροχώρητο οι αξιωματούχοι του κράτους προσπαθούσαν άλλοτε με παραινέσεις, άλλοτε με απειλές, ακόμη και με εκτελέσεις κοινοτικών αρχόντων, να αποσοβήσουν κοινωνικές αναστατώσεις. Την εντονότερη διαμάχη επαρχιακών προεστών τη συναντούμε, σίγουρα, στην προεπαναστατική Πελοπόννησο.